**Maria Nordin** (s. 13. heinäkuuta 1983) on bloggaaja, verkkokauppias, itseoppinut sisäilmakonsultti ja hyvinvointivalmentaja, joka markkinoi terveyteen ja lastenhoitoon liittyviä verkkovalmennuksia. Koulutukseltaan Nordin on arkkitehti. 

Laulaja Reino Nordinin kanssa elävä Maria Nordin nousi julkisuuteen Ylen alkuvuodesta 2012 esittämässä *Iholla*-sarjassa, jota varten hän oli kuvannut puolen vuoden ajan päivittäistä elämäänsä pienten lasten kotiäitinä. Nordin perusti Kotitalouskriisi-nimisen bloginsa myöhemmin samana vuonna. 

Nordin on juontanut myös *Keidas*-televisiosarjaa ja julkaissut kolme kirjaa. 

Nordin oli ehdolla vuoden 2012 kunnallisvaaleissa Helsingin vihreiden listalta ja vuoden 2021 kuntavaaleissa kristallipuolueen ehdokkaana.

Koulutus
--------

Nordinin pääaine oli arkkitehtuurin historia. Hänen diplomityönsä käsitteli Espoon peruskoulujen arkkitehtuurikasvatusta, ja sen osana syntyi Espoon arkkitehtuurista kertova verkkosivusto.

Ura
---

### Televisiossa

Nordin oli mukana vuonna 2012 *Iholla*-televisiosarjan ensimmäisellä tuotantokaudella. Sarjassa seurattiin Maria ja Reino Nordinin lapsiperhearkea ja ekotalohanketta Maria Nordinin kuvaamana. *Iholla*-sarjan jälkeen Maria Nordin juonsi vuonna 2014 alkanutta *Keidas*-ohjelmaa, jossa hän ehosti julkisuuden henkilöiden pihoja ja puutarhoja.

### Sisäilmakonsultointi

Itsekin sisäilmaongelmista kärsinyt Nordin työskentelee myös yksityisenä sisäilmakonsulttina ja korjaussuunnittelijana. Nordin ilmoittaa osallistuneensa RATEKO:n rakennusterveysasiantuntijakoulutukseen 2010-luvulla, mutta ei kuitenkaan valmistunut sieltä.

### Blogi

Nordin pitää blogia omasta ja perheensä elämästä. Hän on suositellut siinä muun muassa lapsivuodeajan pidentämistä useampiin viikkoihin, minkä tarkoituksena on varmistaa äidin hyvä palautuminen synnytyksestä ja raskausajasta. Nordinin mukaan lapsivuodeajan kesto on monissa kulttuureissa jopa 40 päivää.

Nordin on esittänyt blogissaan myös terveydenhuollon ammattilaisten kiistämiä väitteitä, kuten että kasvomaskien käyttö heikentäisi elimistön vastustuskykyä tai että kipulääkityksestä voisi seurata esimerkiksi kuukautiskipujen lisääntymistä tai endometrioosi.

### Verkkokauppa

Nordin on pyörittänyt kotimaisten saippuoiden verkkokauppaa vuodesta 2017.

### Terveys- ja hyvinvointivalmennus

Nordinin markkinoiman Free to heal -menetelmän lähtökohtana on väite, jonka mukaan kaikki sairaudet saavat alkunsa ihmismielen ylireagoimisesta uhaksi tulkitsemiinsa asioihin. Nordin mainostaa itsesuggestioon perustuvan Free to heal (ent. Eroon oireista) -tietoisuustaitoverkkokurssinsa parantavan muun muassa allergian, krooniset kivut, ahdistuksen, masennuksen, Parkinsonin taudin ja jopa ADHD:n. 

Kertomansa mukaan lapsesta asti tuoksuyliherkkyydestä kärsinyt Nordin sairastui monikemikaaliherkkyyteen vuonna 2006 asuessaan talossa, jonka seinissä kasvoi hometta. Hän kertoi päässeensä kuitenkin eroon elämäänsä rajoittaneista oireista sekä myös kilpirauhasen autoimmuunitulehduksesta ja valkosormisuudesta vuonna 2017 tekemällä kanadalaisen Annie Hopperin vuonna 2008 kehittämiä DNRS (*Dynamic Neural Retraining System)* -harjoitteita. DNRS-metodin tavoitteena on vähentää hermoston ylivirittyneisyyttä opettamalla aivot reagoimaan vaimeammin oireita aiheuttaviin ärsykkeisiin.

Nordin alkoi markkinoida keväällä 2019 laatimaansa suomenkielistä Eroon oireista -verkkokurssia, jonka tarkoituksena on saavuttaa oireeton elämä "aivojen uudelleenohjelmoinnin" avulla. Myöhemmin Free to heal-kurssiksi uudelleennimetty kurssi on saanut vaikutteita NLP-hypnoterapeutti Annie Hopperin kehittämästä DNRS-menetelmästä, Ashok Guptan kehittämästä Gupta-menetelmästä, Joe Dispenzan meditaatiomenetelmästä, Jon Kabat-Zinnin menetelmästä sekä Eft-tekniikasta. Free to heal -menetelmään sisältyy myös Wim Hofin kehittämiä voimahengitysharjoituksia. 

Nordin mainostaa kurssinsa perustuvan neuroplastisuuteen eli aivojen muovautumiskykyyn. Tämä tarkoittaa sitä, että uusien ajatusmallien ja asenteiden opettelu perustuisi aivojen hermoyhteyksien muuttumiseen samalla tavalla kuin kaikki muukin mieleen painaminen.

Kurssin aikana tehdään harjoitteita tunti päivässä puolen vuoden ajan. Harjoitteisiin sisältyy esimerkiksi niin sanotun voimalauseen toistaminen, kuten esimerkiksi "Olen terve ja hyvinvoiva". Lisäksi pitää ajatella, että oireita aiheuttavat ärsykkeet ovat ihania ja niistä pitää olla kiitollinen, vaikka ne aiheuttaisivatkin esimerkiksi kipuja. Oireista kehotetaan myös käyttämään haaste-sanaa, koska oire-sanan käyttäminen ylläpitää Nordinin mukaan "oireita aiheuttavia hermoverkkoja".

Kurssin tietoisuus- ja mielikuvaharjoitukset johtavat Nordinin mukaan tiedostamattoman kroonisen stressin vähenemiseen, aivojen uudelleenmuokkautumiseen ja kehon mikrobiston koostumuksen paranemiseen. Nordinin mukaan monet kurssille osallistuneet ovat kokeneet oireidensa lieventyneen ja osa on päässyt jopa kokonaan eroon vuosikausia vaivanneista terveysongelmistaan. Nordinin väitteen mukaan monet ovat kertoneet esimerkiksi voineensa vähentää tai lopettaa kokonaan allergiaoireisiin käyttämäänsä antihistamiinilääkityksen. Nordin on kertonut myös että yksi kurssilainen pääsi eroon pähkinäallergiastaan ja että joidenkin gynekologiset kasvaimet pienenivät tai katosivat ja yhden henkilön krooninen selkäkipu meni remissioon.

Nordin on esittänyt monen lääkärin olevan sitä mieltä, että tutkimukset tukevat hänen kurssinsa sisältöä. Esimerkiksi Helsingin ja Uudenmaan sairaanhoitopiirin toiminnallisten häiriöiden klinikalla hoidettaville potilaille kerrotaan joidenkin ihmisten parantuneen Nordinin kurssin avulla. Yksittäisten potilaiden paraneminen ei kuitenkaan riitä todisteeksi hoidon tehosta, koska monissa sairauksissa tapahtuu myös spontaaneja remissioita ja jopa syöpäkasvaimet saattavat kadota spontaanisti. Nordin ei myöskään ilmoita, kuinka suuren osan parantuneet muodostavat kaikista verkkokurssin käyneistä, joita oli Nordinin mukaan vuonna 2023 jo 20 000. 

Nordinin menetelmää ei ole tutkittu tieteellisesti, mutta DNRS-menetelmän tehosta ympäristöherkkyyksien, kroonisen väsymysoireyhtymän, fibromyalgian ja monien autoimmuunisairauksien hoidossa tehtiin yksi seurantatutkimus vuonna 2016. Tutkimuksessa saattoi kuitenkin olla metodologisia heikkouksia, koska tieteelliset julkaisusarjat eivät hyväksyneet sitä julkaistavaksi.

Suomen Akatemian Sydän- ja aineenvaihduntasairauksien tutkimuksen huippuyksikön johtaja professori Juhani Knuuti on kritisoinut Nordinin kurssivideoita pseudotieteellisiksi ja potentiaalisesti vaarallisiksi. Niissä annetaan esimerkiksi ymmärtää, että pientä määrää allergisoivaa ruoka-ainetta voisi maistaa mielikuvaharjoittelun jälkeen, vaikka jo pelkkä allergeenin maistaminen saattaa aiheuttaa hengenvaarallisen reaktion. Knuutin mukaan myös väitteet siitä, että kurssiharjoitteet tasapainoittaisivat aivojen autonomisten toimintojen ja tunteiden säätelyyn osallistuvaa limbistä järjestelmää ovat tieteellisesti kestämättömiä. Knuuti huomautti lisäksi kurssimateriaalin kohdasta, jonka mukaan negatiivisen kurssipalautteen antaminen ei olisi suotavaa. Vastineessaan kritiikkiin Nordin ilmoitti ottavansa Knuutiin yhteyttä asianajajansa välityksellä.

Myös Free to heal -kurssin osanottajat ovat syyttäneet Nordinia keskustelun sensuroinnista. Osanottajia esimerkiksi uhataan sillä, että heidän paranemisensa vaarantuu, jos he puhuvat oireistaan tai käyttävät sairauksistaan niiden oikeita nimiä. Nordin on uhkaillut myös kurssilaisia ja somevaikuttajia asianajajan yhteydenotolla.

Turvallisuus- ja kemikaalivirasto vaati vuonna 2019, että Nordin sijoittaa kurssivideoihin huomautuksia siitä, ettei kurssi korvaa tai sulje pois lääketieteellistä hoitoa sekä kehotuksia "muistaa turvallisuus". Nordinin piti lisäksi poistaa verkkosivuiltaan maininta siitä, että kurssi tähtää lääkityksen vähentämiseen. Virasto asetti tämän lisäksi Nordinille 100 000 euron uhkasakon, jolla haluttiin varmistaa, ettei Nordin lisää opetusvideoilleen ohjeita tai väitteitä, jotka voisivat aiheuttaa vaaraa terveydelle. Tällainen ohje saattaisi liittyä esimerkiksi vakavan allergisen reaktion aiheuttaville allergeeneille altistamiseen. Hallinto-oikeus kumosi kuitenkin uhkasakon, koska Suomen lainsäädäntö ei mahdollista ennakollisen kieltopäätöksen käyttämistä.

### Kirjallinen tuotanto

Nordinilta ilmestyi syksyllä 2020 hänen verkkokurssinsa materiaaleihin perustuva kirja *Eroon oireista - opi vapauttamaan parantava voimasi.* Vuonna 2022 julkaistu *Kiitollisuuden vuosi* sisältää samaan verkkokurssiin pohjautuvia ajatuksia, vinkkejä ja mielikuvaharjoitteita vuoden jokaiselle päivälle. 

Nordinilta julkaistiin vuonna 2021 myös *Taikamatka-*niminen lastenkirja. Nordinin kaikki teokset ovat kustannusosakeyhtiö Viisas elämän julkaisemia.

Yksityiselämä
-------------

Maria on naimisissa muusikko Reino Nordinin kanssa, ja parilla on neljä lasta.

Eläinsuojelurikos
-----------------

Nordin tuomittiin Helsingin käräjäoikeudessa marraskuussa 2023 eläinsuojelurikoksesta 65 päiväsakkoon ja eläintenpitokieltoon. Hän oli jättänyt viemättä eläinlääkäriin kanan, joka oli saanut koiran hyökkäyksestä muun muassa syvän puremahaavan, sekä kissan, jota oli purrut kyy. Nordin oli kertonut asiasta 2020 Instagramissa.

Lähteet
-------

1. 1 2 3  Iholla-sarjan Marialle oma ohjelma *Iltalehti*.  24.3.2014. Viitattu 2.11.2021.
2. 1 2  marianordinoma: Miten arkkitehti voi puhua terveydestä - Matkani hyvinvointivalmentajaksi *Maria Nordin*.  15.8.2019. Viitattu 18.12.2022.
3. ↑  Maria Nordin - Hyvinvointia uudesta näkökulmasta. Voit saada apua! *www.freetoheal.org*. Viitattu 17.12.2022. (englanniksi)
4. ↑  Inssi *web.lib.aalto.fi*. Viitattu 3.4.2023.
5. ↑  Iholla -sarjan Maria Nordin: Kuvasin välillä mieheltäni salaa *yle.fi*. Viitattu 7.4.2023.
6. ↑  Mia Paavonen: Iholla-sarjan Maria Nordin: Luulin, että minut syödään elävältä *Ilta-Sanomat*.  4.7.2012. Viitattu 7.4.2023.
7. ↑  toukokuu 2012 *Maria Nordin*. Viitattu 7.4.2023.
8. ↑  Maria Nordin : ehdokassivu *Yle*. Viitattu 2.11.2021.
9. ↑  Inssi *web.lib.aalto.fi*. Viitattu 18.12.2022.
10. ↑  Reino ja Maria Nordin myyvät keskeneräisen talonsa *www.iltalehti.fi*. Viitattu 30.4.2023.
11. ↑  Ylitalo, Marko: Oletko erityisen herkkä, Maria Nordin? *Helsingin Sanomat*.  12.7.2014. Viitattu 2.11.2021.
12. ↑  Nironen, Saija: Kasvokkain: Sisäilma-asiantuntija Maria Nordin kehottaa jättämään kauhistelun *Yle Uutiset*.  29.4.2017. Viitattu 2.11.2021.
13. ↑  Maria Nordin: Paluu arkeen - tällainen on päivätyöni *Maria Nordin*.  19.9.2016. Viitattu 17.12.2022.
14. 1 2  Maria Nordin: Hometta taas! - Evakon elämää *Maria Nordin*.  3.11.2015. Viitattu 9.4.2023.
15. ↑  marianordinoma: Miten arkkitehti voi puhua terveydestä - Matkani hyvinvointivalmentajaksi *Maria Nordin*.  15.8.2019. Viitattu 9.4.2023.
16. ↑  Opinnäytetyöt – RATEKO *rateko.fi*. Viitattu 9.4.2023.
17. ↑  Sertifikaattihaku *sertifikaattihaku.fi*. Viitattu 9.4.2023.
18. ↑  Keränen, Selina: Maria Nordin hehkuttaa blogissaan lapsivuodeaikaa: "Oleellista on, ettei äiti tee töitä tai kotitöitä" *Apu*.  30.8.2018. Viitattu 3.11.2021.
19. ↑  Nyt.fi | Maria Nordin laukoo somessa terveysväitteitä, joita moni pitää huuhaana – Jos joku kritisoi niitä julkisesti, astuu kuvaan asianajaja *Helsingin Sanomat*.  4.2.2021. Viitattu 17.12.2022.
20. 1 2  Mäntylä, Eveliina: Maria Nordin laukoo somessa terveysväitteitä, joita moni pitää huuhaana – Jos joku kritisoi niitä julkisesti, astuu kuvaan asianajaja *Helsingin Sanomat*.  4.2.2021. Viitattu 3.11.2021.
21. ↑  INFO | SOPO Aito Palasaippua | Finland *Sopo soap*.  Arkistoitu 7.4.2023. Viitattu 7.4.2023.
22. ↑  SOPO *Maria Nordin*. Viitattu 7.4.2023.
23. ↑  marianordinoma: Vallankumous palasaippuoilla *Maria Nordin*.  5.11.2017. Viitattu 7.4.2023.
24. ↑  Maria Nordin: Eroon oireista. Sivu 124. Viisas elämä 2020.
25. ↑  marianordinoma: Julkinen oikaisupyyntö ja ajatuksia HS artikkelista *Maria Nordin*.  5.2.2021. Viitattu 29.4.2023.
26. ↑  Free to Heal - Tehokas, lääkkeetön apu monenlaisiin oireisiin *www.freetoheal.org*. Viitattu 3.4.2023. (englanniksi)
27. ↑  marianordinoma: Miten arkkitehti voi puhua terveydestä - Matkani hyvinvointivalmentajaksi *Maria Nordin*.  15.8.2019. Viitattu 3.4.2023.
28. 1 2  Maria Nordin parani home- ja kemikaaliyliherkkyydestä uudella aivotreenillä – "En voinut uskoa, että se on totta" *mtvuutiset.fi*.  6.9.2017. Viitattu 3.4.2023.
29. 1 2 3 4  Maria Nordinin vastine Iltalehden uutiseen Eroon oireista -kurssista *www.iltalehti.fi*. Viitattu 4.4.2023.
30. 1 2  Research *Dynamic Neural Retraining System*. Viitattu 17.12.2022. (englanniksi)
31. ↑  Maria Nordin: Glups kilppari *Maria Nordin*.  1.4.2014. Viitattu 6.4.2023.
32. ↑  Rämö, Aurora: Näin Maria Nordin opettaa kurssillaan: Kiitä sairauksista ja taputtele rintakehää, pääset ajattelemalla eroon oireista *Suomen Kuvalehti*.  4.10.2019. Viitattu 3.11.2021.
33. ↑  Maksimainen, Heini: Mistä Maria Nordinin kiistellyssä kurssissa on kyse? Materiaaliin perehtynyt asiantuntija kertoo, mikä teki sisällöstä vaarallisen *Helsingin Sanomat*.  8.11.2019. Viitattu 3.11.2021.
34. ↑  Maria Nordin - Käyttöehdot *www.freetoheal.org*. Viitattu 6.4.2023. (englanniksi)
35. 1 2  Maria Nordin: Eroon oireista. Sivu 172. Viisas elämä 2020.
36. ↑  Eroon oireista – kuinka huijata hyväuskoisten rahat huuhaa-hoidoilla? *Voima*.  30.4.2020. Viitattu 6.4.2023.
37. ↑  Nyt.fi | Maria Nordin laukoo somessa terveysväitteitä, joita moni pitää huuhaana – Jos joku kritisoi niitä julkisesti, astuu kuvaan asianajaja *Helsingin Sanomat*.  4.2.2021. Viitattu 17.12.2022.
38. ↑  Free to Heal - Tehokas, lääkkeetön apu monenlaisiin oireisiin *www.freetoheal.org*. Viitattu 4.4.2023. (englanniksi)
39. 1 2  Free to Heal - Tehokas, lääkkeetön apu monenlaisiin oireisiin *www.freetoheal.org*. Viitattu 5.4.2023. (englanniksi)
40. ↑  Suomen ainoa toiminnallisten häiriöiden poliklinikka tutkii potilaita, joiden oireisiin ei löydy lääketieteellistä syytä – lääkärien suositukset herättävät kritiikkiä *Yle Uutiset*.  25.2.2020. Viitattu 17.12.2022.
41. ↑  Spontaneous regression of malignant tumors: Importance of the immune system and other factors (Review).
42. ↑  Maria Nordin – Eroon oireista – TS Blogit *blogit.ts.fi*. Viitattu 4.4.2023.
43. ↑  Juhani Knuuti: Maria Nordinin palaute kritiikkiini *Terveys & Tiede*. Ts.fi.
44. ↑  Nyt.fi | Maria Nordin laukoo somessa terveysväitteitä, joita moni pitää huuhaana – Jos joku kritisoi niitä julkisesti, astuu kuvaan asianajaja *Helsingin Sanomat*.  4.2.2021. Viitattu 29.4.2023.
45. ↑  Asianajajani on yhteydessä *Hs.fi*.
46. ↑  Nita Makkonen: Näin paljon Maria Nordin tienasi verkkokursseillaan – yrityksen toiminnassa tapahtui viime vuonna ikävä käänne *Ilta-Sanomat*.  8.11.2019. Viitattu 18.12.2022.
47. ↑  Tiessalo, Paula: Jättimäinen uhkasakko rajoittamaan bloggari Maria Nordinin aivokurssin markkinointia – lievin mahdollinen keino, Tukes perustelee *Yle Uutiset*.  8.11.2019. Viitattu 3.11.2021.
48. ↑  Blom, Johannes: Hallinto-oikeus kumosi Tukesin ennakoivan kieltopäätöksen Maria Nordinin verkkokurssista – nykylainsäädäntö ei mahdollista kiellon antamista ennakkoon *Yle Uutiset*.  26.7.2021. Viitattu 3.11.2021.
49. ↑  Maria Nordinille lätkäistiin 100 000 euron uhkasakko – Tukes: Aivoharjoituskurssi oli terveydelle vaarallinen *Ilta-Sanomat*.  7.11.2019. Viitattu 18.12.2022.
50. ↑  Kiitollisuuden vuosi 2022 (kalenteri), Maria Nordin, Viisas Elämä Oy | Booky.fi *www.booky.fi*. Viitattu 3.4.2023.
51. ↑  Taikamatka *kauppa.viisaselama.fi*. Viitattu 3.4.2023.
52. ↑  Simoinen, Karoliina: Reino Nordinin vanhinta poikaa ei ole nähty ennen julkisuudessa – esiintyy nyt harvinaisessa perhekuvassa *Iltalehti*.  1.8.2021. Viitattu 2.11.2021.
53. ↑  Ruohisto, Wilma: Paljastus tv:ssä: Reino Nordin iski Maria-vaimonsa ollessaan vielä naimisissa – päätyivät heti petipuuhiin *Ilta-Sanomat*.  19.2.2018. Viitattu 2.11.2021.
54. ↑  Reino ja Maria Nordin: neljäs lapsi syntyi! *www.iltalehti.fi*. Viitattu 6.6.2022.
55. ↑  Rakkola, Venla: Maria Nordin tuomittiin eläinsuojelurikoksesta sakkoihin ja eläintenpitokieltoon – menettää kissansa valtiolle *Yle Uutiset*.  23.11.2023. Viitattu 24.11.2023.

Aiheesta muualla
----------------

* IL: Maria Nordin lupaa hengenvaarallisen allergian voivan parantua ajattelun voimalla - Lääkäri: "Absurdia, virheellistä ja vaarallista"